Henry Dieckhoff

Bha An t-Athair Henry Cyril Dieckhoff (Ruisis: Генрих  Кирилл Дикгоф) (Mosgo, 3 an t-Iuchar 1869 - Cille Chuimein, 5 an Lùnastal 1950ScotlandsPeople) 'na mhanach agus 'na chànanaiche Ruiseanach a bha a' fuireach ann an Abaid Chille Chuimein a-mach o 1891.Comann Seann Sgoilearan Sgoil Abaid Chille Chuimein Rugadh e ann am Mosgo agus bha athair 'na aoghaire Lutheranach ach chuir e seachad cuid mhath dhe òige sa Ghearmailt a chionn 's gun robh a mhàthair 'na Caitligeach is cha b' urrainn dhaibh fuireach san Ruis tuilleadh.Boy from Moscow on Catholic Herald 11 dhen Lùnastal 1950 Chaidh e dhan oilthigh ann am Berlin agus fhuair e an t-òrdugh naomh gun chead o na h-ùghdarrasan Ruiseach agus ri linn sin, b' fheudar dha teicheadh às an Ruis agus thàinig e a Shasainn an toiseach agus a dh'Alba an uairsin far an d'fhuair e fàilte mar bhràthair ann an Abaid Chille Chuimein ann an 1891. Fhuair e inbhe sagairt sia bliadhna an dèidh sin ann an 1897.

Dh'ionnsaich e Gàidhlig ann agus rinn e sgrùdadh mionaideach air Gàidhlig Ghleanna Garradh a dh'fhoillsich e san fhaclair aige A Pronouncing Dictionary of Scottish Gaelic.Dieckhoff, H. A Pronouncing Dictionary of Scottish Gaelic (1932) Thug e bliadhnaichean 'ga sgrìobhadh eadar 1920 agus 1932. Tha am faclair seo annasach a chionn 's gu bheil fuaimneachadh de gach facal ann, chan ann san tuiseal ainmneach a-mhàin ach san tuiseal ghinideach cuideachd a thaobh nan ainmearan.

B' fheudar dha na dotairean a leth-chas a thoirt dheth ann an 1947 agus cha b' urrainn dha coiseachd an dèidh sin. Thòisich e air sgeul a bheatha a sgrìobhadh an uairsin is chaochail e ann an 1950.

Tùsan

 Ceanglaichean a-mach 
 Craobh-sloinnidh
 Aiste mu Heinrich Wilhelm Dieckhoff, athair Cyril (sa Ruisis, td.12, agus Gearmailtis, td.13)

Roinn-seòrsa:Cànanaichean
Roinn-seòrsa:Gàidhlig
Roinn-seòrsa:Daoine às an Ruis